સીરિયાના બહાને અત્યારે એ જ ખેલ થઈ રહ્યો છે ને તેના કારણે દુનિયામાં ફરી એ જ તાકતો મજબૂત બનશે. કમનસીબી એ છે કે રશિયા અને અમેરિકા બંને પોતાના સ્વાર્થ માટે દુનિયાને કૂવામાં ધકેલી રહ્યાં છે. રશિયા અને અમેરિકા વચ્ચે જે લડાઈ જામી છે એ વાસ્તવમાં તો પોતપોતાની તાકાત પુરવાર કરવાની હોડ છે. બંને દેશો પોતાને એકબીજા કરતાં ચડિયાતા સાબિત કરવાની હોડમાં પાછાં આવી ગયાં છે ને તેમાં સીરિયા ભોગ બની રહ્યું છે. બે આખલાની લડાઈમાં ઝાડનો ખો નિકળે તેમ રશિયા ને અમેરિકાની લડાઈમાં સીરિયાનો ખો નિકળી રહ્યો છે. આમ તો સીરિયા ઘણા લાંબા સમયથી અમેરિકા અને રશિયા સહિતના શક્તિશાળી દેશોના શક્તિપ્રદર્શનનો અખાડો બનેલું છે ને તેની કિંમત ત્યાંની જનતા ચૂકવી રહી છે.